Skorsing vir opkikkers opgehef | Netwerk24
23 Junie 2021 11:32
Die skorsing van die Oekraïense tennisster Dayana Yastremska, 29ste op die wêreldranglys aan die einde van 2020, vir die gebruik van verbode middels is opgehef.
Dayana Yastremska sien uit om na die tennisbaan terug te keer. Foto: Getty Images
Yastremska (21) was voorlopig geskors en het die Australiese Ope misgeloop nadat die Wêreldagentskap teen die gebruik van verbode middels (Wada) in November 'n verbode middel in haar urinemonster gevind het.
Sy het die urinemonster buite die kompetisie verskaf en Wada se laboratorium in Montreal, Kanada, het mesteroloon-metaboliet, 'n anaboliese ensiem, daarin gevind. Dit is sintetiese testosteroon.
Haar eerste appèl voor 'n onafhanklike tugkomitee van die Internasionale Tennisfederasie (ITF) is op 23 Januarie verwerp.
Die ITF het nou ná afloop van 'n tweede verhoor bevestig hy "aanvaar juffrou Yastremska se weergawe van hoe sy die middel ingekry het en bevind dat sy nie nalatig of verantwoordelik was vir die oortreding nie".
Yastremska het van meet af ontken dat sy opkikkers gebruik het en aangevoer dat die positiewe toets die gevolg van 'n "besmettingsvoorval" was.
Yastremska sê op Twitter sy is "verheug en verlig" dat sy "kwytgeskeld is van enige oortreding".
Sy sê in 'n verklaring: "Die tribunaal het aanvaar die positiewe toets was die gevolg van 'n besmettingsvoorval.
"Ek het die afgelope ses maande baie deurgemaak en dit was moeilik om al die negatiewe kommentaar aan te hoor."
Yastremska is 'n wenner van drie WTA-titels en haar beste vertoning in 'n Grand Slam-toernooi was 'n verskyning in die vierde ronde by Wimbledon in 2019.